**Univerzitet u Beogradu organizuje 5. SAJAM STIPENDIJA**

U zgradi Rektorata Univerziteta u Beogradu održaće se Sajam stipendija 16. i 17. oktobra 2018. godine. Pored državnih institucija, fondova i nevladinih organizacija, na sajmu učestvuju i kompanije, ambasade i ustanove koje dodeljuju stipendije studentima za studiranje i usavršavanje u zemlji i inostranstvu.

Na sajmu učestvuju: Ministarstvo prosvete i nauke, Fond Dositeja Ministarstva omladine i sporta, Fondacija Tempus, Fondacija Dr Zoran Đinđić, Ambasada Češke republike, Ambasada Grčke, Ambasada SAD, Ambasada Kanade, Ambasada Republike Koreje, Ambasada Japana, Nemačka služba za akademsku razmenu DAAD, Ruski dom, Francuski institut, italijanski univerziteti Politehnico di Milano i Ca Foscari, Evropska mreža za podršku istraživačima u pokretu Euraxess, kompanija EKO Serbia, Valjaonica bakra Sevojno, kompanija DIGIT, kompanija Loreal Balkan, kompanija Ernst&Young, Obrazovni sistem Equilibrio, Centralnoevropski univerzitet, Evropska studentska mreža ESN.

Tokom oba dana Sajma biće organizovane **informativno-konsultativne sesije u holu i dvorištu** Rektorata tokom kojih će zainteresovani studenti moći da dobiju savete i smernice za apliciranje od predstavnika institucija učesnica.

U okviru pratećeg programa prvog dana biće organizovane info sesije sa zaposlenima u Kancelariji za međunarodnu i međuuniverzitetsku saradnju, u Sektoru Zadužbina i Fondacija Univerziteta u Beogradu i Univerzitetskom Centru za razvoj karijere i savetovanje studenata.

Drugog dana sajma biće realizovan prateći program Sajma “Stipendija i ja” u okviru kog će biti organizovane dve panel diskusije i predavanje profesora i saradnika Filološkog fakulteta pod nazivom “Strani jezici i stipendije”.

Organizacijom ove manifestacije imamo želju da podignemo nivo informisanosti studenata o mogućnostima nastavka studija u Srbiji i inostranstvu, uslovima koje bi trebalo da ispunjavaju da bi uspešno upisali željene studije, veštinama koje su im potrebne prilikom prijave, značaju proaktivnog stava, pravovremene informisanosti, celoživotnog učenja i mobilnosti.

**Pozivamo studente i zaposlene na Univerzitetu u Beogradu da posete sajam i saznaju više o različitim stipendijama, novim službama i programima namenjenim podršci u razvoju karijere i realizaciji potencijala studenata, da upoznaju nove ljude koji su voljni da podele iskustva i daju savet mlađim kolegama i provedu dan na jedinstvenom skupu u zgradi Rektorata.**

Svečano otvaranje Sajma je u utorak, 16. oktobra u 10 časova.

Prateći program moći će da se prati i preko interneta, uz podršku RCUB-a koji će obezbediti live-streaming na MediaPortalu.

Za detaljnije informacije molimo posetite [veb stranicu sajma](http://www.razvojkarijere.bg.ac.rs/sajam-stipendija-2018).

U prilogu je spisak stipendija koje će biti predstavljene tokom trajanja sajma.



|  |  |
| --- | --- |
| **Institucija učesnica** | **Stipendije** |
| Ministarstvo prosvete i nauke | Studentske stipendije za studente osnovnih, master i doktorskih studija |
| Fond Dositeja Ministarstva omladine i sporta | Stipendije za najbolje studente drugog i trećeg stepena na univerzitetima zemalja članica Evropske unije i Evropske asocijacije za slobodnu trgovinu EFTA i na vodećim svetskim univerzitetima |
| Fondacija Tempus | Stipendije za studente i osoblje visokoškolskih institucija kroz programe Erazmus + i CEEPUS  |
| Fondacija dr Zoran Đinđić | Program stipendiranja nemačke privrede Zoran Đinđić za stručne prakse u Nemačkoj |
| Ambasada Češke republike | Stipendije Vlade Republike Češke za studije na master i doktorskom nivou u Češkoj |
| Ambasada Grčke | Stipendije za studiranje u Grčkoj  |
| Ambasada SAD  | Stipendije za studiranje u SAD: “Fulbright Foreign Student Program” i “Global UGRAD Exchange Program” |
| Ambasada Kanade | Stipendije Vlade Kanade za inostrane studente |
| Ambasada Republike Koreje | Stipendija za master i doktorske studije sa uključenim programom učenja jezika „Korean Government Scholarship Program – Global Korea Scholarship“ |
| Ambasada Japana | “MEXT Scholarships” program Vlade Japana - stipendije Ministarstva obrazovanja, kulture, sporta, nauke i tehnologije Japana za međunarodne studente na osnovnim studijama i istraživače |
| Nemačka služba za akademsku razmenu DAAD | Studijska stipendija za diplomce svih naučnih disciplina za studiranje u Nemačkoj |
| Ruski centar za nauku i kulturu “Ruski dom” | Konkurs za prijem državljana Republike Srbije na besplatno školovanje u visokoobrazovnim institucijama u Ruskoj Federaciji |
| Francuski institut u Srbiji | Stipendije Francuske vlade za master 2 ili doktorat u komentorstvu u Francuskoj |
| Univerzitet Politehnico di Milano | Stipendije za master studije u oblasti prirodnih i tehničkih nauka, arhitekture i dizajna |
| Univerzitet Ca Foscari u Veneciji | Stipendije za osnovne i master studije u različitim oblastima |
| Evropska mreža za podršku istraživačima u pokretu Euraxess Serbia | The Marie Skłodowska-Curie actions (MSCA) - Individualne stipendije za doktorske studije i finansiranje preko naučno-istraživačkih organizacija koje raspisuju konkurs za inovativne doktorske studije |
| Kompanija EKO Serbia | Stipendije za postdiplomske – master studije u Grčkoj u oblasti naftnog inženjeringa i energetskog prava, strategije i ekonomije  |
| Valjaonica bakra Sevojno | Stipendija za studente osnovnih i master studija u oblasti metalurgije, elektrotehnike i mašinstva u Srbiji |
| Kompanija DIGIT | Studentske stipendije za osnovne i master studije u oblasti informatike  |
| Kompanija Loreal Balkan | Nacionalne stipendije “Za žene u nauci” u okviru međunarodnog partnerstva Loreala i Uneska (L'ORÉAL-UNESCO For Women in Science) |
| Kompanija Ernst&Young | EY Talent Scholarship – stipendije za osnovne akademske studije u oblasti ekonomskih i pravnih nauka u Srbiji, Crnoj Gori, Bosni i Hercegovini |
| Obrazovni sistem Equilibrio | Jednogodišnja stipendija za učenja stranih jezika (4 semestra), Pripremni kurs za polaganje međunarodno priznatih ispita (FCE, CAE, CPE, TOEFL, IELTS, GOETHE) , Jednosemestralna stipendija za učenje španskog, italijanskog ili francuskog jezika po izboru  |
| Centralnoevropski univerzitet | Stipendija za master i doktorske studije u oblasti društveno-humanističkih nauka u Mađarskoj |
| **Zadužbine i fondacije Univerziteta u Beogradu i stipendije, nagrade i participacije u troškovima** |
| Zadužbina Milivoja Jovanovića i Luke Đelovića | • Stipendije studentima Univerziteta u Beogradu – Ekonomskog fakulteta i studentima Univerziteta u Beogradu – Pravnog fakulteta • Nagrada za stručne radove studenata Univerziteta u Beogradu iz oblasti pravnih i ekonomskih nauka • Participacija u troškovima školarine studentata doktorskih akademskih studija Univerziteta u Beogradu- Ekonomskog fakulteta i Univerziteta u Beogradu-Pravnog fakulteta |
| Zadužbina Vlajka Kalenića | Stipendije studentima Univerziteta u Beogradu – Ekonomskog fakulteta |
| Zadužbina Rade i Milana Vukićevića | Stipendije studentima Univerziteta u Beogradu – Medicinskog fakulteta |
| Fondacija Koste Migrića | Stipendije najboljim studentima Univerziteta u Beogradu |
| Zadužbina Ljubice M. Zdravković | Stipendije studentima Univerziteta u Beogradu |
| Fondacija Milana Stefanovića - Smederevca i supruge Darinke | Stipendije studentima Univerziteta u Beogradu sa fakulteta na kojima se podstiče razvoj menadžmenta kao i drugih naučnih disciplina čiji je predmet unapređenje trgovine |
| Fondacija „Sestre Bulajić“ | Novčane nagrade za po dva najbolja odbranjena diplomska rada iz arhitekture i fizičke hemije odbranjena na Arhitektonskom fakultetu Univerziteta u Beogradu i Fakultetu fizičke hemije Univerziteta u Beogradu |
| Zadužbina Đoke Vlajkovića | • Nagrade za najbolji naučni rad mladih naučnih radnika Univerziteta u Beogradu• Stipendije studentima Univerziteta u Beogradu  |
| Fondacija „Novi dobrotvori Univerziteta u Beogradu“ | Stipendije studentima Univerziteta u Beogradu |
| Fondacija„Gordana Jokić Kašiković i Dragiša Kašiković“ | Novčane nagrade najboljim studentima Tehnološko-metalurškog fakulteta, Mašinskog fakulteta i Elektrotehničkog fakulteta Univerziteta u Beogradu |
| Fondacija „Mr ph Ljubica Vojteh Dragićević i ing.occe Nikola Dragićević“ | Novčane nagrade najboljem diplomiranom studentu na Farmaceutskom fakultetu Univerziteta u Beogradu i Ekonomskom fakultetu Univerziteta u Beogradu |